POROČILO ŽIRIJE ZA PODELITEV NAGRAD NA 5. BIENALU USTANOVE LUTKOVNIH USTVARJALCEV 2009   
  
SPLOŠNA OCENA ŽIRIJE:  
  
Žirija v sestavi Veronika Sommeregger, Gerti Tröbinger in Tomi Janežič je na 5. bienalu Ustanove lutkovnih ustvarjalcev ocenila trinajst predstav in eno prostorsko postavitev, ki jih je v tekmovalni program predlagala selektorica Amelia Kraigher.   
Uvrščene predstave so presenetljivo raznolike, hkrati pa pričajo tudi o trenutnem vzpodbudno visokem nivoju slovenske lutkarske ustvarjalnosti. Zaradi različnih pristopov in estetik je predstave med seboj težko primerjati in med sabo dejansko ne morejo tekmovati.  
Žirija se je odločila, da podeli nagrade naslednjim predstavam in posameznikom za njihove umetniške stvaritve, ki so v inspirativnem izboru Amelie Kraigher izstopali in na žirijo naredili najmočnejsi vtis:   
  
NAGRADE:  
  
Žirija je soglasno sklenila, da na 5. bienalu Ustanove lutkovnih ustvarjalcev podeli naslednje nagrade za posamične stvaritve v predstavah:  
  
1.Grand prix bienala – nagrada za najboljšo predstavo v celoti prejme Lutkovno gledališče Ljubljana za predstavo *Kabaretluknja*  
Predstava je v vseh njenih aspektih presenetljivo izvirna in razigrana; v svoji muzikalnosti, dramaturgiji, animacijski virtuoznosti, nadrealnem humorju in posrečenem povezovanju prostorske instalacije visoke vizualne kakovosti z gledališčem interakcije.   
  
2. Nagrado za režijo prejme Matija Solce za predstavo *Kabaretluknja* Lutkovnega gledališča Ljubljana.   
Matija Solce režira svoj kabare z izvirno in nevsakdanjo zavestjo. Njegova sveža režija je dramaturško domiselna in muzikalna, predstava pa je ustvarjalna in razigrana v vseh njenih aspektih.   
  
3. Miha Arh prejme nagrado za animacijo v predstavah *Kabaretluknja* in *Kralj prisluškuje*.   
V osupljivem ritmu in gibalni muzikalnosti prepriča z virtuoznostjo svoje animacije.   
  
4. Nagrado za celostno vizualno podobo prejme ustvarjalni tim predstave *Ostržek* Lutkovnega gledališča Maribor.   
V predstavi je razvidno uspešno sodelovanje umetnikov (Gregor Lorenci, Branko Hojnik, David Orešič in Belinda Radulovič), ki v predstavi vzpostavijo skladno visoko estetizirano vizualno celoto.   
  
5. Nagrado za lutkarsko tehnologijo prejme Gregor Lorenci za lutke, figure in objekte v predstavah *Kralj prisluškuje*, *Poštarska pravljica* in *Ostržek*.   
Figure dobijo s pomočjo njegovih eksperimentalnih tehnik in novih materialov posebno izpovedno izraznost ter odpirajo nove animacijske možnosti.   
  
6. Nagrado za izvirnost in poezijo prejme Peter Kus od skupine Ops! – Zavod Ljubljana.  
Celostni koncept predstave *Kralj prisluškuje* očara s svojo izvirnostjo in poezijo.   
  
7. Posebno nagrada po presoji žirije prejme Silvan Omerzu za prostorsko postavitev *Solze*.   
V prostorski postavitvi *Solze* Silvana Omerzuja čustveno najintenzivneje učinkujejo figure/lutke, ki niso animirane. Postavitev - zvesta avtorjevi specifični in konsistentni poetiki - deluje arhetipsko, posebej pa se nas dotakne prav vprašanje/razsežnost animacije.   
  
8. Posebno nagrado po presoji žirije prejme za inovativen stik tradicionalne lutkarske tehnike in urbane kulture mladih Mini teater za predstavo *Mizica, pogrni se*.   
V predstavi sta z uporabo sodobne glasbe in svežim pristopom obeh protagonistov ob veščem režijskem vodstvu na povsem naraven način zlita ter drug z drugim inspirirana tradicionalno in sodobno.   
  
9. Posebno nagrado po presoji žirije prejme Irena Rajh Kunaver od lutkovnega gledališča Fru Fru.   
Njena klasična in dramaturško vešča postavitev *Trnuljčice* učinkuje odrsko prepričljivo.   
  
10. Posebno nagrado po presoji žirije prejme Brane Solce za dolgoletno, kontinuirano umetniško delo in razvoj specifične lutkovne tehnike.